সিলেট জেলা ছাত্রদলের যুগ্ম সম্পাদক (পদত্যাগকারী) সোহেল ইবনে রাজা গণমাধ্যমকে বলেন, ‘রকিব গ্রুপ সামনে আরিফ ভাইয়ের পক্ষে থাকলেও পেছনে বিরোধী ছিল। ফয়জুল হক রাজু পুরো নির্বাচনে আরিফ ভাইয়ের পক্ষে কাজ করে। গত ৩০ জুলাই নির্বাচনের পর রাতে আরিফ ভাই বাসায় ফেরার পথে তার গাড়িতে ওঠেন রকিব। এতে রাজু মনে মনে আঘাত পায়। সে তখন বলেছিল, নির্বাচনে আমরা কষ্ট করেছি, আর গাড়িতে তোমরা কেন আগে আসবে। এ নিয়ে তাদের মধ্যে কথা কাটাকাটি হয়।’ জেলা ছাত্রদলের সিনিয়র সহ-সভাপতি (পদত্যাগকারী) নজরুল ইসলাম বলেন, ‘আব্দুর রকিব চৌধুরী ও দেলোয়ার হোসেন দিনারের নেতৃত্বে রাজুকে কুপিয়ে হত্যা করা হয়েছে।’ তবে নিজেদের বিরুদ্ধে ওঠা অভিযোগ শুরু থেকেই অস্বীকার করছেন জেলা ছাত্রদলের সাধারণ সম্পাদক দেলোয়ার হোসেন দিনার ও সাবেক সাংগঠনিক সম্পাদক আব্দুর রকিব চৌধুরী। এ বিষয়ে সিলেট জেলা ছাত্রদলের সভাপতি আলতাফ হোসেন সুমন ও মহানগর ছাত্রদলের সভাপতি সুদীপ জ্যোতি এষ বলেন, ‘রাজু খুনের সাথে কমিটি নিয়ে বিরোধের কোন সম্পর্ক নেই। ঘটনাকে ভিন্ন খাতে প্রবাহিত করতে একটি পক্ষ কমিটির ওপর দায় চাপানোর চেষ্টা করছে।’